కురియన్ జాన్ మేలంపరంబిల్

కురియన్ జాన్ మేలంపరంబిల్ భారతదేశానికి చెందిన ప్రముఖ మానవతావాది, పరిశ్రమవేత్త మరియు రచయిత. ఆయన కేరళ రాష్ట్రానికి చెందినవారు. మేళం గ్రూప్ ఆఫ్ కంపెనీస్‌కు స్థాపకుడు మరియు ప్రధాన ప్రోత్సాహకుడు. అలాగే మేళం ఫౌండేషన్‌ను కూడా స్థాపించారు.

తన స్వంతంగా సంపాదించిన నిధులతో, దేశవ్యాప్తంగా 1050 ఆసుపత్రుల ద్వారా 1,58,000 మందికి పైగా పేద రోగులకు ఉచిత వైద్య చికిత్స అందించారు. సామాజిక సేవలకు చేసిన విశేష కృషికి గాను, భారత ప్రభుత్వం 2010లో ఆయనకు దేశంలోని నాలుగో అత్యున్నత పౌర పురస్కారమైన పద్మశ్రీని ప్రదానం చేసింది.

 నేపథ్యం 

కురియన్ జాన్ మేలంపరంబిల్ 1954 మే 14న కేరళ రాష్ట్రంలోని తిరువల్లాలో సంప్రదాయ వ్యాపార కుటుంబంలో జన్మించారు. ఆయన తండ్రి వర్గీస్ జాన్, తల్లి లీలమ్మ. ప్రాథమిక మరియు ఉన్నత పాఠశాల విద్యను తిరువల్లాలోని ఎం.జి.ఎం. హై స్కూల్‌లో పూర్తిచేశారు. అనంతరం మార్ థోమా కాలేజ్, తిరువల్లాలో ప్రీ-డిగ్రీ (1970–72) చదివారు. తిరువనంతపురంలోని మార్ ఇవానియోస్ కాలేజీలో ఆర్థిక శాస్త్రంలో బీఏ (1972–75) పూర్తిచేశారు. తరువాత ఇండోర్‌లోని ఇండోర్ స్కూల్ ఆఫ్ సోషల్ వర్క్‌లో ఎంఎస్‌డబ్ల్యూ (1978) సాధించారు.

 దాతృత్వ సేవలు 
సామాజిక సేవల కోసం అవసరమైన నిధులను సమకూర్చుకోవాలనే ఉద్దేశంతో ఆయన వ్యాపార రంగంలో ప్రవేశించారు. మేళం ఫౌండేషన్ ద్వారా వైద్య సహాయం కోరే ప్రతి దరఖాస్తుదారుడిని స్వయంగా కలుసుకొని పరిశీలించిన తరువాతే ఆర్థిక సహాయం అందిస్తారు. చికిత్స రోజుల్లో రోగులకు మరియు వారి కుటుంబ సభ్యులకు భోజనం కూడా ఏర్పాటు చేస్తారు.

ఈ సేవలు పూర్తిగా ప్రైవేట్ నిధులతో నిర్వహించబడుతున్నాయి; ప్రభుత్వ లేదా ప్రజాధనం ఏదీ ఇందులో భాగం కాదు. కేరళ రాష్ట్రానికి చెందిన ఎంపీలు, ఎమ్మెల్యేలు, పంచాయతీ ప్రతినిధులు వేలాదిగా ఈ సేవా ప్రక్రియలో పాల్గొన్నారు. ప్రస్తుతం 1025కు పైగా ఆసుపత్రుల నెట్‌వర్క్ ద్వారా పేద రోగులకు ప్రత్యేక చికిత్స అందిస్తున్నారు.

 అవార్డులు మరియు గౌరవాలు 
కురియన్ జాన్ మేలంపరంబిల్ తన జీవితంలో అనేక జాతీయ, అంతర్జాతీయ పురస్కారాలు అందుకున్నారు.

 పద్మశ్రీ – 2010
 అత్యుత్తమ వ్యాపారవేత్త అవార్డు – భారత వాణిజ్య మంత్రిత్వ శాఖ – 1997
 టైమ్స్ ఆఫ్ ఇండియా ఎక్సలెన్స్ ఇన్ బిజినెస్ అవార్డు – 2009
 నేషనల్ ఎక్సలెన్స్ అవార్డు (ఎగుమతులు) – 1993–97
 బరోడా సన్ లైఫ్‌టైమ్ అచీవ్‌మెంట్ అవార్డు – 2015
 రోటరీ క్లబ్ ఇంటర్నేషనల్ – ‘‘ఫర్ ది సేక్ ఆఫ్ ఆనర్’’ అవార్డు – 2011
 తదితర అనేక సామాజిక, వ్యాపార, మానవతా పురస్కారాలు

 ప్రచురిత రచనలు 
కురియన్ జాన్ మేలంపరంబిల్ తన జీవిత అనుభవాలను వ్యాపారం, ఆధ్యాత్మికత, దాతృత్వంతో ముడిపెట్టి పలు స్మృతిగ్రంథాలు రచించారు.

 Melam Ente Jeevante Thalam – 2005
 Yesu Ente Vazhikatti
 Zero to Zenith – 2017

 సూచనలు 

Category:జీవించి ఉన్న వ్యక్తులు
Category:సామాజిక సేవలలో పద్మశ్రీ గ్రహీతలు
Category:మలయాళీలు
Category:తిరువల్లా నుండి వ్యక్తులు
Category:కేరళ వ్యాపారవేత్తలు
Category:1954 జననాలు